Εν μέσω χειροκροτημάτων και πανηγυρικό τρόπο, ανακοινώθηκε σήμερα Παρασκευή 15 Ιουλίου η ένταξη των Φιλίππων της Καβάλας στον κατάλογο των μνημείων της παγκόσμιας πολιτιστικής κληρονομιάς της UNESCO.

Την ανακοίνωση έκανε η προεδρεύουσα της 40ής Συνόδου Πολιτιστικής Κληρονομιάς της UNESCO, πρέσβης κ. Ούλκερ, η οποία επίσης ανέφερε την ομόφωνη και χωρίς καμία παρατήρηση ή ένσταση, απόφαση για εγγραφή του αρχαιολογικού χώρου στον κατάλογο των μνημείων της παγκόσμιας πολιτιστικής κληρονομιάς του διεθνούς οργανισμού.

Εν μέσω θερμού κλίματος και παρατεταμένων χειροκροτημάτων από το ακροατήριο της Συνόδου του Οργανισμού, η ελληνική αποστολή, που αποτελούνταν από στελέχη του Δήμου Καβάλας και του υπουργείου Πολιτισμού, με επικεφαλής τον γενικό πρόξενο της Ελλάδος στην Κωνσταντινούπολη κ. Σέκερη, πανηγύρισε την απόφαση των μελών της Συνόδου.

Εξάλλου δόθηκε η δυνατότητα σε ένα ακόμα ελληνικό μνημείο να τύχει της διεθνούς αναγνώρισης και προβολής, αναγνωρίζοντας ταυτόχρονα την ιστορική σπουδαιότητά του.

Χρειάστηκαν δέκα ολόκληρα χρόνια για την προετοιμασία του φακέλου υποψηφιότητας του αρχαιολογικού χώρου των Φιλίππων προκειμένου να υποβληθεί στην UNESCO.

Αξίζει να σημειωθεί ότι σε σύγκριση με όλες τις άλλες υποψηφιότητες που συζητήθηκαν στη Σύνοδο, η επίσημη ελληνική υποψηφιότητα του αρχαιολογικού χώρου των Φιλίππων ήταν η μοναδική που πέρασε χωρίς να υπάρξει καμία απολύτως παρατήρηση ή ένσταση, για διόρθωση ή βελτίωση στο φάκελο υποψηφιότητας.

Αυτό που βάρυνε περισσότερο, σύμφωνα με τα στελέχη της ICOMOS που αποτελούν τον τεχνικό σύμβουλο της UNESCO, είναι το γεγονός ότι η ένταξη των Φιλίππων αποτελούσε από ετών μια κοινή συλλογική προσπάθεια της τοπικής κοινωνίας της Καβάλας και των τοπικών φορέων, ώστε η τελική έκθεση να είναι ιδιαίτερη θετική για τη υποψηφιότητα.

Ο κ. Σέκερης, μετά την ανακοίνωση του αποτελέσματος, ευχαρίστησε τα μέλη της Συνόδου για την ομόφωνη απόφαση, υπογραμμίζοντας τη σημασία του αρχαιολογικού χώρου των Φιλίππων στην παγκόσμια πολιτιστική κληρονομιά, και τονίζοντας τη σημαντική δουλειά που έγινε από όλους τους φορείς στο υπουργείο Πολιτισμού, τον δήμο Καβάλας και την Περιφέρεια Ανατολικής Μακεδονίας και Θράκης.

Κάλεσε μάλιστα τα μέλη της Συνόδου στην αυριανή δεξίωση που θα παραθέσει στο συνεδριακό κέντρο της Κωνσταντινούπολης ο δήμος Καβάλας και η Περιφέρεια Ανατολικής Μακεδονίας - Θράκης, όπου θα προβληθεί συνολικότερα η Καβάλα και οι ομορφιές της.

Επίσης, τους προσκάλεσε όλους στα εγκαίνια της έκθεσης φωτογραφίας στο Σισμανόγλειο Μέγαρο με θέμα: «Φίλιπποι - Ένας αιώνας ανασκαφικής έρευνας», που θα γίνουν το βράδυ της Δευτέρας.

Η δήμαρχος Καβάλας, Δήμητρα Τσανάκα, υποστήριξε ότι πρόκειται για μια μεγάλη στιγμή για όλους τους Έλληνες, ενώ σημείωσε ότι η φημισμένη αρχαία πόλη των Φιλίππων με την πλούσια ιστορική διαδρομή και τους μεγάλου σταθμούς στην παγκόσμια ιστορία, παίρνει τη θέση που της αξίζει.

Ο περιφερειάρχης Ανατολικής Μακεδονίας - Θράκης, Γιώργος Παυλίδης, υπογράμμισε ότι όλοι οι κάτοικοι της Περιφέρειας πρέπει να νιώθουν περήφανοι που ανήκουν σε μια περιοχή μεγάλης ιστορικής σημασίας και αξίας.